Дарт Вэйдэр

**Дарт Вэ́йдэр** () — галоўны пэрсанаж выдуманага сусьвету «Зорных войнаў». На працягу ўсяго фільму гледачы назіраюць эвалюцыю асобы Энакіна Скайўокера зь ягонага дзяцінства на Татуіне да сьмерці на другой Зорцы сьмерці. Дарт Вэйдэр — гэта, пэўна, самы цікавы пэрсанаж у фільме: па-першае, яго грала найбольшая колькасьць розных актораў на працягу ўсёй кінасагі, па-другое, Дарт Вэйдэр уяўляе зь сябе, так бы мовіць, спалучэньне двух розных асобаў: добрага і самаадданага Энакіна Скайўокера, а з другога боку ліхога й тыранічнага Дарта Вэйдэра. Асоба Вэйдэра цікавая яшчэ й тым, што гісторыя ягонага нараджэньня нагадвае хрысьціянскую гісторыю нараджэньня Хрыста: як і ў выпадку Хрыста, бацькам для Энакіна зьяўляецца не чалавек, а звышнатуральная сутнасьць, якая ў сусьвеце «Зорных войнаў» мае назву Моц. То бок Энакін быў народжаны не ад чалавека, а ад Моцы, і сама прырода зьяўленьня прадвызначыла ягоны лёс: Энакіну ад нараджэньня было наканава зьнішчыць сытхаў й аднавіць балянс Моцы ў галяктыцы.

Героя Дарта Вэйдэра прыдумаў асабіста Джордж Лукас. Існуюць розныя вэрсіі ўтварэньня імя гэтага героя. Напрыклад, *«Vader»* перакладаецца зь нідэрляндзкай мовы як *«бацька»*.

## Жыцьцяпіс
Дарт Вэйдэр не нараджаецца гэткім, ён нараджаецца Энакінам Скайўокерам — добрым хлапчуком у няволі на плянэце Татуін. Маці Энакіна Шмі Скайўокер знаходзіцца ў рабстве. Энакін таксама нараджаецца як раб, але рабом сябе ня лічыць. Энакін і ягоная маці належаць Ўоту. Ўота — гэта сквапны бізнэсоўца, бізнэс якога цалкам збудаваны на гандлі старымі прыладамі для касьмічных караблёў, які да ўсяго яшчэ мае вялікі ажар да азартных гульняў. Гісторыя Энакіна пачынаецца з моманту, калі на ягоную родную плянэту завітаў рыцар джэдай Квай-Гон Джын. Энакін прадбачыў прылёт джэдая ў сваіх снах. Сам Энакін зь дзяцінства быў здольны да вырашэньня складаных тэхнічных задачаў. Яшчэ ў маленстве ён зьбірае ўнікальнага дроіда C-3PO, а таксама сваю гоначную машыну. Ён мае добрую рэакцыю, бо здольны прадбачыць падзеі задоўга да іхняга зьдзяйсьненьня. Гэтая здольнасьць дапамагае яму абыйсьці старога пілёта Сыбулбу й перамагчы ў гонках. Такім чынам Энакін дапамагае Квай-Гону здабыць грошы на рамонт карабля. Квай-Гон заўважае здольнасьці Энакіна і, праверыўшы ягоную кроў на наяўнасьць у ёй мідыхлярыянаў, вырашае забраць яго зь сабой на Карусант. Квай-Гон Джын упэўнены, што Энакін як раз той, пра каго казала старажытнае вяшчунства джэдаяў. Энакін зь цяжкасьцю разьвітваецца з маці й ляціць на Карусант. На Карусанце Энакін знаёміцца зь сваім будучым настаўнікам Обі-Ванам Кенобі, каралевай Падмэ Амідалай ды сэнатарам Палпатынам. Энакіна зь цяжкасьцямі прымаюць у падаваны, бо ён ужо вельмі дарослы, і самае галоўнае: ён сумуе па маці. Джэдаі ведаюць, што самота вынікае з прывязанасьці, а прывязанасьць — гэта шлях на Цёмны бок Моцы. Але ж нягледзячы на гэта, дазваляюць Обі-Вану вучыць Энакіна. Зь цягам часу Энакін прывязваецца да сэнатаркі Падмэ, і яна становіцца ягоным адзіным каханьнем у жыцьці, што ў рэшце рэшт прывядзе яго на цёмны бок Моцы. Потым адбываецца шэраг падзей, якія стануць для Энакіна Скайўокера/Дарта Вэйдэра лёсавызначальнымі: сьмерць ягонае маці, якую ён прадбачыў, але ня змог папярэдзіць, сны пра Падмэ й сьмерць самой Падмэ. Падзеі з маці, сны пра Падмэ, блізкае сяброўства з Палпатынам, непавага да Ордэна і неверагоднае жаданьне любым чынам зьмяніць лёс іншых людзей, уратаваць іх ад сьмерці й заўжды падпарадкоўваць усё сваёй волі прывялі яго да сытха. У трэцім эпізодзе малады рыцар джэдай Энакін Скайўокер у памкненьні ўратаваць сваю жонку Падмэ й дзяцей ад сьмерці падпарадкоўваецца волі Палпатына, забівае магістра Мэйс Вінду і пераходзіць на цёмны бок Моцы. Ён накіроўваецца на вульканічную плянэту Мустафар, дзе забівае віцэ-караля Нута Ганрэя, адлучае армію дроідаў, а потым сустракаецца з сваім былым настаўнікам Обі-Ванам.

Паміж імі адбываецца бойка, гэтая бойка зьяўляецца самай доўгай (цягнецца цягам 10 хвілінаў) і фэерычнай ва ўсёй гісторыі «Зорных войнаў». Менавіта дзякуючы гэтаму бою Дарт Вэйдэр набыў свой клясычны зьнешні выгляд: маску, чорны кібарг-касьцюм і чорны плашч. У Вэйдэра так і не атрымоўваецца ўратаваць Падмэ, і ад гэтага ён яшчэ болей пачынае злавацца на ўсіх джэдаяў, бо ўпэўнены, што гэта яны вінаватыя ў сьмерці ягонай жонкі. Дарт Вэйдэр ня здолеў забіць Обі-Вана ў бойцы на Мустафары, але ў яго атрымоўваецца зьнішчыць фізычна яго на Зорцы сьмерці ў чацьвёртым эпізодзе.

На пачатку чацьвёртага фільма Паўстанцкі альянс пры дапамозе сэнатара Леі крадзе сакрэтныя пляны супэр зброі Імпэратара. Імгненная рэакцыя імпэрыі ні прымушае сябе доўга чакаць: Дарт Вэйдэр атакуе карабель паўстанцаў на якім ляціць Лея і бярэ ўсю каманду ў палон. Зьбегчы пасьпяваюць толькі два дроіда на выратавальнай шлюпцы, якая прызямляецца на Татуін. Падчас атакі Лея хавае пляны «Зоркі сьмерці» у робаце R2-D2, які ўжо на плянэце трапляе да дзядзькі Оўэна прыёмнага бацькі Люка і зводнага брата Энакіна. Такім чынам Люк далучаецца да паўстаньня. Пасьля забойства імпэрцамі прыёмных бацькоў Люка, яго ўжо ні што ня стрымлівае на Татуіне й ён разам з Обі-Ванам ляціць ратаваць Лею. Так урэшце адбываецца апошняя сустрэча Дарта Вэйдэра з Обі-Ванам Кенобі й першая сустрэча зь Люкам Скайўокерам. У Вэйдэра не атрымалася спыніць паўстанцаў і апошнія зьдзяйсьняюць атаку на Зорку сьмерці. У атацы ўдзельнічае Люк і ў вырашальны момант стрэлу Люка па Зорцы сьмерці, Дарт Вэйдэр адчувае ў ім Моц.

## Моц
Дарт Вэйдэр — гэта вельмі дужы адэпт на цёмным баку Моцы. Ягоным аблюбаваным мэтадам забойства зьяўляецца ўдушэньне сваёй ахвяры. Дарт Вэйдэр вельмі добра валодае тэлекінэзам і здольны рухаць аб’екты, якія знаходзяцца на адлегласьці.

## Зброя
У новай трылёгіі Энакін Скайўокер валодае сінім сьветлавым мечам, але страчвае яго ў выніку бойкі з Обі-Ванам Кенобі ў трэцім эпізодзе. Пасьля Дарт Вэйдэр мае ўжо клясычны для ўсіх сытхаў чырвоны сьветлавы меч.

## Вонкавыя спасылкі
* 
* 

Катэгорыя:Джэдаі
Катэгорыя:Сытхі
Катэгорыя:Выдуманыя злодзеі